Blitsbokke wil Statebondglorie in Kaap herhaalMuller du Plessis was een van die Blitsbokke se sterre in hul Statebond-veldtog. Foto: Paul Ellis/AFP. Die Blitsbokke het dalk sleg uit die bus in die HSBC-sewestoernooi geval, maar hulle sal oorgehaal wees om lande soos Fidji, Australië en Nieu-Seeland ŉ ding of twee in Kaapstad te wys. Die Seweswêreldbeker-toernooi begin Vrydag in die Kaapstad-stadion en die Suid-Afrikaners se veldtog begin amptelik om 19:03. Nie net sal dit eerste keer sedert 2019 wees dat Shakes Soyizwapi en sy span voor hul tuisskare speel nie, maar dit is ook die eerste groot internasionale rugbyskouspel in die land sedert Francois Pienaar in 1995 die Webb Ellis-trofee op Ellispark omhoog gehou het. En volgens Muller du Plessis is die Blitsbokke oorgehaal om hul spiere in die toernooi te bult. “Dit is wonderlik om weer terug in Kaapstad te wees. Ons het ŉ heldeontvangs by ons hotel gekry en as daar nou al so ŉ fantastiese atmosfeer heers, dink net hoe gaan dit teen Vrydag wees,” het die Blitsbok-speler gesê. Omdat Suid-Afrika een van die topgekeurde spanne in die toernooi is, sal hulle eers in die tweede ronde in aksie wees. Hulle speel Vrydagaand teen die wenner van die Chili/Duitsland-wedstryd. “Eintlik pas die onsekerheid oor teen wie ons eerste speel ons soos ŉ handskoen. Dit laat ons toe om slegs op ons eie voorbereidingswerk te konsentreer en nie te veel oor die teenstanders te bekommer nie.” Boonop het die Blitsbokke in Birmingham gewys dat hulle ŉ groot toernooi kan wen toe hulle vir Fidji in die eindstryd van die Statebondspele met 31 – 7 ore aangesit het. “Die span het baie goeie rugby in Birmingham gespeel en dit sal lekker wees as ons weer soortgelyke spel in Kaapstad kan opdis. Ons is baie bevoorreg om die Wêreldbeker in die Moederstad aan te bied met al ons familie, vriende en ondersteuners om ons aan te moedig.” Boonop is dit Neil Powell se swanesang as Blitsbok-afrigter en die span sal beslis vir hom ŉ trofee as afskeidsgeskenk wil gee. Powell aanvaar ná die toernooi die pos as direkteur van rugby by die Sharks in Durban waar hy sy kennis en ervaring met die 15-manspel gaan deel. Vrydag se bepalings: 08:45: Ierland teen Portugal 09:07: Kanada teen Zimbabwe 09:29: Samoa teen Uganda 09:51: Skotland teen Jamaika 10:23: Kenia teen Tonga 10:45: Wallis teen Suid-Korea 11:07: Hongkong teen Uruguay 11:29: Duitsland teen Chili Die volgende lande speel dan hul eerste wedstryd: Engeland (14:39), Frankryk (15:02), VSA (15:39), Nieu-Seeland (16:01), Argentinië (16:23), Australië (16:45), Fidji (18:05), Suid-Afrika (19:03). The Blitzboks are keen to play in front of their fans again….#BestOfUs pic.twitter.com/nwdKMu9LNO — Springbok Sevens (@Blitzboks) September 5, 2022